Gasa-konflik: Netanyahu waarsku HamasBenjamin Netanyahu. (Foto: Sebastian Scheiner/POOL/AFP) Benjamin Netanyahu, Israel se premier, het Woensdag gesê Israel se bombardering van Gasa het ten doel om Hamas af te skrik. Volgens die ministerie van gesondheid in Gasa is 219 Palestyne reeds dood terwyl die geweld 12 lewens in Israel geëis het. Terwyl internasionale druk oplaai vir die beëindiging van die ergste bloedvergieting in jare, het Netanyahu nog ŉ streng waarskuwing aan Hamas, die Islamitiese militante groep in Gasa, gerig wat sedert 10 Mei duisende vuurpyle op Israel afgevuur het. “Daar is net twee maniere om hulle te hanteer,” het Netanyahu aan ŉ groep buitelandse ambassadeurs gesê. “Jy kan hulle óf oorwin, en dit is altyd ŉ moontlikheid, óf jy kan hulle afskrik, en ons is tans besig met ŉ kragtige afskrikking, maar ek moet sê dat ons niks uitsluit nie.” Die doel is om Hamas se “vermoëns, hul terreurvermoëns en hul wil af te breek”, het Netanyahu gesê. ŉ Israeliese militêre beampte, wat op voorwaarde van anonimiteit gepraat het, het egter in ŉ afsonderlike inligtingsessie gesê dat Israel nou beoordeel in watter stadium hy sy militêre veldtog kan staak. “Ons kyk wanneer is die regte oomblik vir ŉ skietstilstand,” het die bron gesê. Die VSA, ŉ belangrike bondgenoot van Israel, het herhaaldelik die aanvaarding van ŉ gesamentlike verklaring van die VN-veiligheidsraad dat vyandigheid gestaak word, gestuit. Die Amerikaanse president, Joe Biden, het Maandag aan Netanyahu gesê dat hy ŉ skietstilstand steun. ŉ Vergadering van die VN-veiligheidsraad het Dinsdag verdaag sonder dat ŉ verklaring uitgereik is, maar Frankryk het toe gesê dat hy ŉ resolusie voorgestel het vir ŉ skietstilstand, in samewerking met Egipte en Jordanië. Vuurpyle word van Gasa-stad na Israel afgevuur.(Foto: MAHMUD HAMS/AFP) Beijing se ambassadeur by die VN, Zhang Jun, het aan verslaggewers gesê China is “ondersteunend” rakende Frankryk se voorstel van ŉ skietstilstand. Josep Borrell, hoof van buitelandse beleid by die EU, het ook sy steun toegesê aan die toenemende oproepe om ŉ skietstilstand en dring daarop aan dat die Israeliese weermag op ŉ “proporsionele” wyse optree. Hamas het sedert 10 Mei nagenoeg 3 700 vuurpyle op Israel afgevuur wat tot die dood van 12 mense, onder wie ŉ Indiër en twee Thaise burgers, gelei het. Minstens 333 mense is beseer, het die Israeliese owerhede gesê. Die Israeliese weermag het intussen gesê dat hy oornag “40 ondergrondse Hamas-teikens” in die suidelike Gasastrook aangeval het. Israeliese lugaanvalle het al tot die dood van minstens 219 mense in Gasa gelei, onder wie 63 kinders. Meer as 1 500 mense is gewond, volgens syfers van die ministerie van gesondheid.